Komisijos reglamentas (EB) Nr. 1436/98
1998 m. liepos 3 d.
leidžiantis pašaruose naudoti tam tikrus priedus
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. gruodžio 14 d. Tarybos direktyvą Nr. 93/113/EB dėl fermentų, mikroorganizmų ir jų preparatų gyvūnams šerti naudojimo bei prekybos [1] su paskutiniais pakeitimais, padarytais Tarybos direktyva Nr. 97/40/EB [2], ypač į jos 5 straipsnį,
kadangi 1970 m. lapkričio 23 d. Tarybos direktyvoje Nr. 70/524/EEB dėl pašarų priedų [3] su paskutiniais pakeitimais, padarytais Komisijos direktyva Nr. 98/19/EB [4], yra nustatyta, kad atsižvelgiant į mokslo ir technikos pažangą gali būti leidžiama naudoti naujus priedus arba nauja paskirtimi senuosius;
kadangi direktyva Nr. 93/113/EB, nukrypdama nuo direktyvos Nr. 70/524/EEB, suteikia valstybėms narėms teisę leisti laikinai naudoti fermentus, mikroorganizmus ir jų preparatus gyvūnams šerti ir jais prekiauti;
kadangi ištyrus bylas, valstybių narių pateiktas remiantis direktyvos Nr. 93/113/EB 3 straipsnio nuostatomis, paaiškėjo, kad galima leisti laikinai naudoti tam tikrą fermentų ir mikroorganizmų grupėms priskiriamų medžiagų skaičių;
kadangi, Gyvūnų mitybos mokslinio komiteto nuomone, šios medžiagos nėra kenksmingos;
kadangi šiame reglamente numatytos priemonės atitinka Pašarų nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Šio reglamento I priede nurodytas "fermentų" grupei priskiriamas medžiagas tame priede nustatytomis sąlygomis gali būti leidžiama naudoti kaip gyvūnų mitybos priedus.
2 straipsnis
Šio reglamento II priede nurodytas "mikroorganizmų" grupei priskiriamas medžiagas tame priede nustatytomis sąlygomis gali būti leidžiama naudoti kaip gyvūnų mitybos priedus.
3 straipsnis
Šis reglamentas įsigalioja 1999 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1998 m. liepos 3 d.